Martinus etc:a. Venerabili fratri episcopo Reualiensi salutem etc:a. Exhibita siquidem nobis nuper pro parte dilecti filij Johannis Laurentij, presbiteri Aboensis diocesis, peticio continebat, quod cum olim ipse quondam (= cuidam) Johanni, archidiacono ecclesie Aboensis, cuius tunc familiaris existebat, certam pecunie quantitatem ad illum pertinentem de sacristia ecclesie predicte, absque tamen alicuius sere aut hostij effractione, furtiue subtraxisset et propter ea ad instanciam dicti archidiaconi carceribus venerabilis fratris nostri Magni, episcopi Aboensis, mancipatus fuisset ipseque episcopus, dicto archidiacono consenciente, eidem Johanni proponeret, [ut], si certum tunc expressum approbatum ordinem ingredi uellet, eum a carceribus huiusmodi relaxaret, ipse Johannes, uinctus et metu carceris huiusmodi ac ut illos euaderet, quod eundem ordinem ad statim ingredi uellet, iuramentum corporale prestitit, certa eciam caucione fideiussoria data; postquam idem episcopus eundem Johannem liberum dimisit [et] a diocesi predicta perpetuo relegauit. Cum autem, sicut eadem peticio subiungebat, prefatus Johannes, qui numquam animum seu intencionem habuit aliquam religionem ingredi, postmodum ad Romanam curiam accedens et iuramentum predictum ueluti per uim extortum tamquam simplex et iuris ignarus leuiter ferens se fecerit in eadem curia ad sacros eciam presbiteratus ordines alias rite promoueri et extunc in illis ministrauerit missas celebrando, cupiatque in huiusmodi ordinibus absque religionis ingressu ministrare, pro parte ipsius Johannis nobis fuit humiliter supplicatum, ut ipsum a reatu periurij huiusmodi absoluere et alias sibi suoque statui super hoc prouidere de benignitate apostolica dignaremur. Nos igitur attendentes, quod ea, que ui uel metu fiunt, carere uiribus debent, huiusmodi supplicacionibus inclinati fraternitati tue per apostolica scripta mandamus, quatenus, si tibi constiterit dictum iuramentum ui et metu, qui cadere poterant in virum constantem, ut premissum est, extortum fuisse, super quo tuam conscientiam oneramus, postquam ipse Johannes de rebus per eum furtiue sublatis, si non satisfecit, illis, ad quos pertinet, debitam satisfactionem impenderit, eum a reatu periurij et alijs excessibus huiusmodi necnon fideiussores per ipsum propterea datos hac uice auctoritate nostra absoluas in forma ecclesie consueta, iniuncta inde eidem Johanni pro modo culpe salutari penitencia et alijs, que de iure fuerint iniungenda, omnemque inhabilitatis et infamie maculam siue notam per ipsum Johannem premissorum occasione contractam aboleas, ipsumque ad honorem et statum pristinos restituas. Et nichilominus iuramento relaxato predicto eique ingressu religionis huiusmodi prefato in alia pietatis opera per ipsum realiter adimplenda commutato, quod ad aliquem ordinem propterea ingredi non teneatur, indulgeas auctoritate memorata. Datum Rome apud Sanctos apostolos quinto kalendas julij anno nono. Pe. Gratis pro Deo. de Casatijs.